दक्षिण सुडानमा सरकार र सशस्त्र संघर्षरत विद्रोही समूहबीच भएको शान्ति सम्झौताको कार्यान्वयन भएको छ । दुवै पक्षले युद्धविराम गरेपछि सम्झौता कार्यान्वयनमा आएको हो । इथियोपियाको राजधानी आदिस अबाबामा शुक्रबार राति सरकार र विद्रोही पक्षबीच शान्ति सम्झौतामा हस्ताक्षर भएको थियो । राष्ट्रपति साल्भा कीर र विद्रोही नेता रेइक मचारबीच शान्ति सम्झौता भएको २४ घण्टाभित्र युद्ध रोकिने उल्लेख गरिएको थियो । सम्झौतामा दुवैपक्षले आफ्ना मातहत सेना तथा लडाकुलाई लडाइँ रोकी मानवीय सहयोगमा जुट्न आदेश दिने पनि उल्लेख गरिएको छ । दुवै पक्षबीच सहमति कायम गरी संयुक्त सरकार बनाउने र नयाँ संविधान निर्माण गरी चुनाव गर्ने पनि सम्झौतामा उल्लेख छ । विगतमा सँगै सत्तामा राष्ट्रपति र उपराष्ट्रपति रहेका यी नेताबीच दूरी बढ्दा पाँच महिनासम्म संघर्ष भएको थियो । सत्ता कु गर्न खोजेको आरोपमा राष्ट्रपति कीरले उपराष्ट्रपति मचारलाई बर्खास्त गरेपछि उनीहरुबीच दूरी बढेको थियो । विश्वको सबैभन्दा कान्छो राष्ट्र दक्षिण सुडानमा पाँच महिनासम्म भड्किएको द्वन्द्वमा हजारौंको मृत्यु भएको थियो भने दशौं लाख विस्थापित भएका थिए । दक्षिण सुडानमा भएको हिंसात्मक संघर्षका क्रममा मानवीय सहयोगका लागि संयुक्त राष्ट्र संघले शान्ति सेना पठाएको छ । राष्ट्र संघको आह्वानमा शान्ति स्थापनाका लागि नेपाली सुरक्षाकर्मी पनि दक्षिण सुडान पुगेका छन् ।